Un plan di ristruturazion di Poste Italiane al previôt intal teritori cjargnel – ma no dome – une «spedade» dai siei presidis, sierant cualchi ufici periferic che al è calcolât no plui reditizi. Su cheste cuistion, a son stadis racueltis tantis firmis di citadins contraris e mandadis in Regjon par che li si cjapàs une posizion fuarte, ma al pâr cence l’efiet desiderât.
Dibant dî che, massime tes localitâts plui disasiadis ,«la pueste» e à une funzion essenziâl massime pes personis anzianis, e chel dai uficis postâi al è un dai ultins presidis sociâi restâts dopo che a son stadis seradis scuelis, glesiis, ambulatoris cun miedis di base sdopleâts di une valade a di chê altre, tais tai colegaments publics, e fermìnsi culì. A Poste S.p.a. (Societât par azions, come la «gnove aghe» di Cjargne, dulà che dome trê comuns a àn vût il coragjo di oponisi ae privatizazion), si sugjerìs, tal câs che e vueli meti in vore il so proposit, di indotâsi di campers e di rivâ almancul doi viaçs par setemane tes localitâts plui piçulis, dant ducj i servizis di un ufici postâl fis: in cheste maniere, si butaressin jù i coscj e si garantirès il servizi. E po, nol è pussibil che propit tal mieç di une crisi economiche cence precedents si colpissin lis realtâts plui debulis. Piçule parentesi: cualchidun che mi disi cuant mai che la Cjargne e vedi vudis «vacjis grassis»… Parcè, prime di cheste crisi jerie par câs bondance? Sierade la parentesi. Bondance di promessis, chês sì, di bande di politicants, cualchi «contentut» ogni tant e nuie di plui. Anzit, la politiche miôr e je stade chê di gjavâ, di mût che la Cjargne e restàs dal dut dispueade. I cjargnei a àn lassât fâ a schene plete, lassantsi «freâ» di sot il nâs la lôr vere anime politiche – la Comunitât montane – cence bati cei. Par dî il vêr, al è stât un «zîr in tont», ma plui folcloristic che di proteste: chi al coventarès ben altri. Il prossim mês la caravane dal Zîr di Italie – cun dâur i mass media – e passarà pes nestris stradis, il sflandôr de nature e platarà i mâi di une tiere lassade bessole. L’auguri al è che almancul un cartel al «feveli» e al puarti ae atenzion gjenerâl il malstâ culturâl, istituzionâl e sociâl li che e je colade cence vê colpe. Al è impuartant fâsi sintî. Un amì di Fors Disot mi à dit, l’istât passât: «Ae fin, in Cjargne al restarà dome il campionât cjargnel di balon». Clâr, i ribatarès, no par nuie li al è il guvier in lûc.
DINO TEMIL
ATUALITÂT. I mâi no vegnin di bessôi............
Un plan di ristruturazion di Poste Italiane al previôt intal teritori cjargnel – ma no dome – une «spedade» dai siei presidis, sierant cualchi ufici periferic che al è calcolât no plui reditizi. Su cheste cuistion, a son stadis racueltis tantis firmis di citadins contraris e mandadis in Regjon par che li si cjapàs une posizion fuarte, ma al pâr cence l’efiet desiderât.
fur_Latn fur_Latn yor_Latn fur_Latn fur_Latn